Universis presentes litteras inspecturis, fratres de Fontineto, de Escarlies, de Barlena, de Sancto Loco, dicti abbates, salutem, et notitiam rei geste noverit universitas vestra quod domina Agnes, domina de Lucenaco, in nostra presentia constituta, dedit, cessit, tradidit et omnino quittavit ac dimisit Deo et Beate Marie Cistercii et fratribus ibidem Deo servientibus, in puram et perpetuam elemosinam, pro remedio anime sue et antecessorum suorum, et specialiter pro remedio anime mariti sui Lobefort de Chasol, sex solidos divionensium censuales annui redditus, qui movebant de capite suo. Quos dicti Cistercienses debebant et reddebant, dicte domine Agneti annuatim a festo Purificationis beate Marie usque ad cathedram Beati Petri in villa de Lucenay nomine census tali videlicet modo ; quod dicti Cistercienses decetero et in perpetuum de predictis sex solidis quitti sint et absoluti, neque predicte Agneti neque heredibus sive successoribus ejus seu alicui homini vel aliquibus hominibus, dictos sex solidos reddere teneantur. Dictos vero sex solidos censuales et omnem emendam atque omnium dominium actionem sive rationem, que in alicui homini possent evenire, dedit dicta domina Agnes Cisterciensibus supradictis, et eos inde investivit. Renuntians omni auxilio juris scripti et non scripti et consuetudini presenti et future, quo ei in aliquo vel heredibus seu successoribus suis seu alicui vel aliquibus hominibus contra predicta vel aliquod predictorum posset aliquando in aliquo subveniri. In quorum omnium testimonium, ad petitionem dicte Agnetis, presentibus litteris impressionem sigillorum nostrorum apposuimus. Actum anno Domini millesimo ducentesimo quadragesimo tertio, mense septembri.